
ΚΥΠΡΙΑΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΕΣΩΤΕΡΙΚΩΝ

Δελτίο Τύπου

Δήλωση του Υπουργού Εσωτερικών Κωνσταντίνου Ιωάννου για την απόφαση Υπουργικού Συμβουλίου για παραχώρηση κατά χάριν οικονομικής βοήθειας σε πληγέντες από τα καιρικά φαινόμενα της 29ης Αυγούστου 2026

Το Υπουργικό Συμβούλιο καθόρισε σήμερα την πολιτική που θα ακολουθηθεί για την παραχώρηση οικονομικής βοήθειας σε πληγέντες από τα έντονα καιρικά φαινόμενα του περασμένου Σαββάτου.

Από τα έντονα καιρικά φαινόμενα προκλήθηκαν εκτεταμένες υλικές ζημιές, μεταξύ άλλων, σε κατοικίες, επαγγελματικά υποστατικά, γεωργικές και κτηνοτροφικές εγκαταστάσεις, οχήματα και φωτοβολταϊκά συστήματα. 

Το Υπουργείο Εσωτερικών, μέσω των Επαρχιακών Διοικήσεων, προέβη άμεσα στις αναγκαίες ενέργειες για την καταγραφή και την αξιολόγηση των ζημιών σε κατοικίες, επαγγελματικά υποστατικά και οχήματα. Οι περισσότερες αναφορές για ζημιές καταγράφηκαν σε περιοχές της Επαρχίας Λευκωσίας, ενώ μεμονωμένες ζημιές αναφέρθηκαν στις υπόλοιπες Επαρχίες. Από την προκαταρκτική καταγραφή, μέχρι στιγμής έχουν σημειωθεί ζημιές σε κατοικίες, επαγγελματικά υποστατικά και οχήματα, ως ακολούθως:
· 183 κατοικίες στην Επαρχία Λευκωσίας,
· 12 κατοικίες, ένα κτηνοτροφικό υποστατικό και δύο οχήματα στην Επαρχία Λάρνακας,
· 12 κατοικίες και ένα επαγγελματικό υποστατικό στην Επαρχία Πάφου,
· 11 κατοικίες στην Επαρχία Λεμεσού, και
· Δύο κατοικίες και μια εκκλησία στην Επαρχία Αμμοχώστου.

Η διαδικασία της καταγραφής συνεχίζεται από τις Επαρχιακές Διοικήσεις μέχρι και την ερχόμενη Δευτέρα, και στη συνέχεια θα είμαστε σε θέση να δώσουμε τον τελικό αριθμό των επηρεαζόμενων υποστατικών και οχημάτων.

Σύμφωνα με Υπουργική Απόφαση του 2004, οικονομική βοήθεια για τη διαχείριση των συνεπειών από καταστροφικά συμβάντα παραχωρείται μόνο σε ειδικές ομάδες πολιτών όπως οι χαμηλοσυνταξιούχοι και οι λήπτες δημοσίου βοηθήματος. Ωστόσο, σε περίπτωση καταστροφικού συμβάντος μεγάλης κλίμακας και μετά από εισήγηση του Υπουργού Εσωτερικών, το Υπουργικό Συμβούλιο δύναται να καθορίσει συγκεκριμένα κριτήρια για την παραχώρηση κατά χάριν οικονομικής βοήθειας σε πληγέντες.

Ως εκ τούτου, λαμβάνοντας υπόψη την έκταση των ζημιών και τη βούληση της Κυβέρνησης για άμεση στήριξη των πληγέντων, το Υπουργικό Συμβούλιο αποφάσισε σήμερα τα ακόλουθα κριτήρια για την παραχώρηση κατά χάριν οικονομικής βοήθειας στους πληγέντες της 29ης Αυγούστου:
1. Ιδιόκτητες κατοικίες μόνιμης διαμονής χωρίς ασφάλεια: οικονομική βοήθεια ίση με το 80% της εκτιμηθείσας ζημιάς με ανώτατο ποσό τις €20.000 για ζημιές στο κτήριο και οικονομική βοήθεια ίση με την εκτιμηθείσα ζημιά, με ανώτατο ποσό €15.000 για ζημιές σε εξοπλισμό. 
2. Φωτοβολταϊκό σύστημα σε ιδιόκτητες κατοικίες μόνιμης διαμονής χωρίς ασφάλεια: οικονομική βοήθεια ίση με το 80% της εκτιμηθείσας ζημιάς, με ανώτατο ποσό τις €7.000.
3. Επαγγελματικά υποστατικά χωρίς ασφάλεια: οικονομική βοήθεια ίση με το 70% της εκτιμηθείσας αξίας, με ανώτατο ποσό τις €30.000 για ζημιές στο κτήριο και οικονομική βοήθεια ίση με την εκτιμηθείσα ζημιά, με ανώτατο ποσό τις €10.000 για ζημιές σε εξοπλισμό.
4. Οχήματα χωρίς ασφάλεια: οικονομική βοήθεια ίση με το 75% της εκτιμηθείσας ζημιάς, με ανώτατο ποσό τις €5.000 ανά όχημα, νοουμένου ότι διαθέτει άδεια κυκλοφορίας, ασφάλεια έναντι τρίτου και ΜΟΤ σε ισχύ ή είναι νομίμως ακινητοποιημένο.

Επηρεαζόμενες κατοικίες, επαγγελματικά υποστατικά και οχήματα με ασφάλεια θα λάβουν κατά χάριν οικονομική βοήθεια ίση με την εκτιμηθείσα ζημιά, μέχρι του αφαιρετέου ποσού της ασφάλειας.

Εξυπακούεται ότι η κατά χάριν οικονομική βοήθεια παραχωρείται μόνο σε οικοδομές που διαθέτουν άδεια οικοδομής από την αρμόδια Αρχή και σε μόνιμες και αδειοδοτημένες κατασκευές. 

Αναλυτικός πίνακας με τα κριτήρια θα δημοσιευθεί εντός της ημέρας στην ιστοσελίδα του Υπουργείου Εσωτερικών. 

